આ જળસંગ્રહ અભિયાન સમગ્ર રાજ્યની જનશક્તિને જોડીને જળશક્તિ વધારવાનો વિરાટ પુરૂષાર્થ ઉત્સવ બની રહેશે. પાણીદાર ગુજરાતના નિર્માણ માટે જનશક્તિની મદદથી ગુજરાતનું આ ગૌરવપ્રદ અભિયાન સમગ્ર દેશને રાહ ચીંધશે. રાજ્ય સરકાર દ્વારા ગુજરાત સ્થાપના દિન ૧ મે ૨૦૧૮થી શરૂ કરીને સમગ્ર માસ દરમિયાન સુજલામ સુફલામ જળસંગ્રહ અભિયાન યોજવાનું નક્કી કરવામાં આવ્યું છે. રાજ્યના પ્રત્યેક નાગરિકને આ કાર્યમાં જોડીને જનશક્તિના પ્રચંડ પુરૂષાર્થથી રાજ્યમાં ચોમાસા પહેલાં જળસંગ્રહ ક્ષમતા વધારવાનું આયોજન છે.તેમણે વધુમાં જણાવ્યું હતું કે, અમદાવાદ શહેરમાં ખારીકટ કેનાલની સફાઇનું મહાઅભિયાન આ મહિનામાં હાથ ધરાશે. જે અંતર્ગત ખારીકટ કેનાલમાં ત્રણ ઝોનમાં ૨૨ કિલોમીટર વિસ્તારમાં સફાઇ કરવામાં આવશે. ઉત્તર ઝોનમાં નરોડા ઇન્ડસ્ટ્રીયલ એસોસીએશન, પૂર્વ ઝોનમાં ઓઢવ ઇન્ડસ્ટ્રીયલ એસોસીએશન અને દક્ષિણ ઝોનમાં વટવા ઇન્ડસ્ટ્રીયલ એસોસીએશન તેમ જ સ્વૈચ્છિક સંસ્થાઓ પણ આ સફાઇ અભિયાનમાં જાડાશે. સાથે સાથે અમદાવાદ અને તેની આસપાસના ૧૨ તળાવો વધુ ઉંડા કરવામાં આવશે.